**Referat frå møte i FAU tysdag 11. januar 2022**

Sted: Digitalt møte via Teams, kl. 19 – 21.

1. Oppmøte

Line Amundsen (Rektor), Rune Aune Mentzoni (1A), Ida Andersen Pugerud (1B), Alice Klokkeide (2A), Magne Aas (3A), Nancy Undheim(3B), Sandra Nilsen (4A), Ingrid Mjanger Thorsnes (4B), Kristine Moldskred (5A), Elin Johnson (5B), Hege D. Høyland (6A), Tor-Andre Kvinge (6B)

2. Godkjenning av referat frå sist møte

 Godkjent

3. Informasjon frå Rektor

a. Status smittesituasjon på Rolland Skole

Rektor informerer om at det per no er det ingen smittetilfelle på Rolland skule. Det er drift på gult nivå, noko som betyr at skuledagen for elevane framstår som tilnærma normal. Ein passar på å holde avstand, og klassene er eigne kohortar der to og to kohortar kan samarbeide. Vaksne kan gå mellom to kohortar. Det er ikkje felles friminutt, og kvar kohort har sine eigne uteområde. I tillegg er det fokus på handvask og forsterka reinhald på skulen. Det er faste kohortar også i Sfo-tida, og skulen opplever at dei får det fint til at dei same elevane er saman heile dagen. Nokon lurer på kor mykje fråvær det er på trinna. Om det er høgare enn normalt. Ifølge rektor er det no eit heilt normalt fråvær ved Rolland skule. Før jul opplevde skulen å ha mykje fråvær både blant elevar og tilsette, men det har betra seg no. Det går foreløpig veldig greitt å drive på gult nivå, og skulen er drivne på overgangar. Når det gjeld informasjon om antal smitta, så går skulen aldri ut med namn og helseopplysningar på enkeltelevar. Går heller ikkje ut med opplysning til alle om kor mange som er smitta på kvart trinn før det er mange. Heimesidene til Rolland skule blir oppdatert med informasjon dersom det oppstår mykje smitte på skulen.

4. Kvalitetsoppfølgingsmøtet

a. Gjennomgang av foreldreundersøking og elevundersøking

Foreldreundersøkinga hadde lav svarprosent denne gongen. Det er 40% som har svart. Det har tidlegare brukt å være ein høgare svarprosent. Ifølge rektor kan det kanskje skuldas tidspunktet undersøkinga vart utført.

Elevundersøkinga skal gjennomførast på 7. trinn. På Rolland skule er 5. og 6. trinn også inkludert i undersøkinga. Generelt ligg snittet når det gjeld trivsel på 4,2 (høgast er 5), noko som er over Bergen kommune på alle snitt. Ifølge rektor er dette gode resultat for Rolland skule.

Majoriteten som har svart, trivast godt eller svært godt. På arbeidsro kan vi utifrå resultata sjå at ein del av elevane opplever at det er mykje uro, så det er noko som må sjåast nærmare på. Det kjem eit spørsmål om vi kan få sjå kva som blei svart på undersøkinga i fjor, for å sjå på trenden. Dette ligg i følge leiar kanskje på FAU si facebook side. Elevmedverknad er ifølge rektor eit av satsningsområda til skulen, så vi må sjå litt nærmare på dei tala då dei ikkje er så høge. Det er høg score på trygt miljø og at dei vaksne reagerer om elevane opplever noko ubehageleg. På mobbing er snittet bra, men det er like vel nokre som opplever mobbing. Det er viktig med holdningsskapande arbeid, at det er greitt å seie i frå når nokon ikkje har det bra. Det er ifølge elevundersøkinga lite digital mobbing blant elevane på Rolland skule.

Rektor informerer om at FAU også skal gjere ei vurdering av skulen si handtering av pandemien i kvalitetsoppfølgingsmøtet. Det kjem spørsmål om kor mykje ein vektlegg snittet i undersøkingane. I følge rektor hentar dei også ut rapportar på enkeltklasser. Dei ser at i klasser dei veit strevar med klassemiljøet, så gjev dette også utslag på elevundersøkinga. Det blir også gjort klassemiljøundersøkingar i klassene kvart år som gir eit breiare resultat, og er lettare å jobbe vidare med.

Når det kjem til foreldreundersøkinga så har dei aller fleste kryssa av for at dei har barn som er motivert for skulen. Punktet om rettleiing frå skulen på korleis ein skal hjelpe elevane med skulearbeidet scorar litt lavt, og må sjåast nærmare på. Det kjem spørsmål om det er lågare svarprosent på dei høgste trinna. Ifølge rektor er det høgast svarprosent på dei lågaste trinna. Svarprosenten i Bergen kommune var lågare enn den har vore tidlegare. Punktet som spør om barnet kan gjer feil utan å bli gjort narr av, scorar også litt lavt både på foreldreundersøkinga og elevundersøkinga. Når det kjem til god handtering av mobbing, er nokre heilt einig og nokre heilt ueinig, så dette er også tal som må sjåast nærmare på. Ein del seier i følge undersøkinga at dei ikkje finn informasjonen dei treng på skulen si nettside. Dette er kanskje noko FAU kan ta tak i. Dei fleste elevane trivast på SFO ifølge undersøkinga. FAU-representantane må finne ut av kva slags punkt vi skal plukke ut og sette søkjelys på til kvalitetsoppfølgingsmøtet.

b. Film om kvalitetsoppfølgingsarbeid i FAU 10 minutt

Film om kvalitetsoppfølgingsmøte blei vist. Den gjekk ut på innhaldet i møtet og førebuingar til dette. Korleis skal FAU jobbe med dette? Rektor opplyser om at ein må diskutere litt om ein berre vil bruke tall frå undersøkinga, eller hente inn data frå enkeltklasser. Det har blitt gjort litt ulikt dei forskjellige åra. Det går litt på kva ein har kapasitet til. Det har ifølge rektor alltid hjelpt å hente fram det som blei gjort i fjor, og samle informasjon om kva som er bra, kva kan bli betre, og korleis kan man ta tak i det. Trivsel, tryggleik og sosial læring. Ta utgangspunkt i skulen sin plan for dette. Finne svara på korleis foreldre opplever at skulen jobbar med skulemiljøet. Kva kan bli betre og korleis.

Rektor informerer litt om korleis møtet går føre seg. Kva skal ein ta med seg inn i neste års handlingsplan frå møtet. Det blir spurt om det er mogleg å få foreldreundersøkinga i Excel-fil. Rektor veit ikkje om resultata ligg tilgjengeleg i dette formatet, men det går sikkert an å finne ut av. Leiar viser korleis det vart jobba med undersøkinga sist år. Rektor kjem med innspel om at ei ikkje bør famne over for mykje. Prøve å være litt konkret om kva det er skulen bør jobbe meir med. Velje eit tema innanfor det store tema. Det er eit stort felt med mange områder.

Ingrid og Magne frå FAU skal være med på kvalitetsoppfølgingsmøtet. Rektor informerer om at årets undersøking er ny så den kan ikkje samanliknast direkte med tala frå i fjor og tidlegare. Nokon lurer på prosessen. Skal alle i FAU gå inn og sjå på resultata, eller skal eit par plukke ut nokre punkt. Ingrid og Magne tek på seg denne oppgåva. Rektor kjem med informasjon om at det no jobbast med å få til ein pedagogisk praksis der ein prøvar inkluderande og tryggande metodar i undervisninga. Det kjem innspel om at det er lettast å plukke ut nokre punkt der vi ser på svara, og prøvar å tolke kvar ein ikkje når fram, for deretter spørje skulen nærmare om korleis ein jobbar med dette, og med kva verktøy. Ingrid og Magne går gjennom punkta til neste møte. Vi brukar neste møte til å lage ein oversikt.

5. Runden frå klassene

1A: Ingen saker

1B: Ingen saker, men gir ein oppdatering angåande saka om undergrunnen ved skulen på Kollåsen. Burettslaget fant ingen papir på at det var dei som hadde ansvar for denne. Informerer om at Vestbo må ta det vidare med kommunen.

2A: Ingen saker

2B: Ingen saker

3A: Ingen saker

3B: To saker.

* Ein forelder lurer på om det blir samanføring eller ikkje med 3a på fjerde trinn, blanda. Rektor informerer om at skuleleiinga ikkje har snakka noko om dette internt. Den generelle overgangsprosessen er i gang. Ifølge rektor skal det være eit møte nest veke med trinnlærarane, der dei skal utarbeide eit skriv i forhold til overgangen frå 3. til 4. trinn. Dette går på faddersamarbeid, besøk og liknande. Dei vil også drøfte korleis ein skal jobbe med klassemiljøet. Om ein landar på at det å blande klassene er det beste, må dette drøftast vidare med skuleleiinga, lærarar og klassekontaktar. Rektor oppdaterer Nancy etter møtet.
* Nokre foreldre lurer på korleis det blir sikra god overgang frå barnehage til skule. Det blir referert til at det finnast ulike verktøy for dette for å skape ein tryggheit for at det skal være eit godt opplegg. Rektor informere om opplegg for overgang. I fjor var det elevar frå 13 barnehagar. Dei barnehagane det er flest elevar frå, får besøk frå skulen. Barnehagane får også ei bok og ein film frå uteområdet og inne. Dei blir også invitert på besøksdag. Skulen har møter med ppt og foreldre som har barn med spesielle behov. SFO og lærar er på besøk i samlingstund i barnehagen som er nærmast, der det kjem flest barn frå. På besøksdagen treffer barna klassekameratane sine. Denne dagen er lagt til fyrste torsdag i juni. Informasjon om dette får føresette i frå skulen, men noko informasjon får berre barnehagane direkte. Det kjem spørsmål om boka til barnehagane blir sendt med heim. Den skal i følge rektor bli lånt heim til alle, men det kan være ulik praksis i barnehagane.

4A: Ingen saker

4B: Ingen saker

5A: Ingen saker

5B: Ei sak

* Eit medlem av 17. mai komiteen lurer på kven dei eventuelt kan kontakte frå administrasjonen eller FAU dersom det er noko dei lurer på i forbindelse med 17. mai arrangementet. Permen var eit greitt utgangspunkt, men litt mangelfull sidan det byrjar å bli lenge sidan sist 17. mai arrangement. Dei skal ha møte denne veka. 17. mai komiteen kan få leiar sin kontaktinfo. Ho har og informasjon om innlogging til e-post og dropbox frå sist arrangement. Elin vidareformidlar dette til komiteen.

6A: Ei sak

* Ein forelder hadde fått beskjed frå barnet sitt om at toalettfasilitetane var litt mangelfulle på skulen. Såpe og liknande som av og til mangla. Rektor sjekkar nærmare opp i dette.

6B: Ingen saker

7.: Ingen saker

6. Status oversikt over lågterskeltilbod for foreldre (Nancy)

Nancy sender ut dette når alt er klart.

7. Politiets nettpatrulje - planlegge framdrift for arrangement våren 2022?

Alice sender ny henvendelse.

8. Danning av komitear:

På grunn av lite tid igjen av møtet, ser vidare på danning av komitear på neste møte.

a. Komité for utbetring av uteområdet

b. Aktivitetskomité

9. Eventuelt

* Plan for bygging av Rolland skule ligg no ute og kan delast på klassesidene.
* Det kjem spørsmål om kva som skjedde angåande den mannen som luska rundt skulen. Rektor informerer om at ho har vore i kontakt med politiet. Dei har opplyst om at dei har ein ide om kven dette kanskje kan være. Politiet har ikkje anledning til å henge rundt på Rolland, men vil at kvar og ein som opplever noko negativt må ta kontakt, så kan dei komme. Rektor opplyser om at ho ikkje veit kven det er eller korleis han ser ut. Dersom nokon opplever eller ser noko som ikkje er greitt må ein raskt ta kontakt med politiet.